Document ID: 32010R0875
Publication Date: 2010-10-05

Content:
REGOLAMENT TAL-KUMMISSJONI (UE) Nru 875/2010
tal-5 ta’ Ottubru 2010
dwar l-awtorizzazzjoni għal għaxar snin ta’ addittiv fl-għalf
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-addittivi fl-għalf (1), u partikolarment l-Artikoli 3 u 9 tagħha,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (2), u b’mod partikolari l-Artikolu 25 tiegħu,
Billi:
(1)
Ir-Regolament (KE) Nru 1831/2003 jipprovdi għall-awtorizzazzjoni ta’ addittivi għall-użu fl-għalf tal-annimali.
(2)
L-Artikolu 25 tar-Regolament (KE) Nru 1831/2003 jistabbilixxi l-miżuri transitorji għall-applikazzjonijiet għall-awtorizzazzjoni ta’ addittivi tal-għalf imressqa skont id-Direttiva 70/524/KEE qabel id-data tal-applikazzjoni tar-Regolament (KE) Nru 1831/2003.
(3)
L-applikazzjoni għall-awtorizzazzjoni tan-nicarbazin bħala addittiv fl-għalf għat-tiġieġ għas-simna ntbagħtet qabel id-data tal-applikazzjoni tar-Regolament (KE) Nru 1831/2003.
(4)
Il-kummenti tal-bidu dwar dik l-applikazzjoni, kif stipulat fl-Artikolu 4(4) tad-Direttiva 70/524/KEE, tressqu lill-Kummissjoni qabel id-data tal-applikazzjoni tar-Regolament (KE) Nru 1831/2003. Din l-applikazzjoni għalhekk se tibqa’ titqies skont l-Artikolu 4 tad-Direttiva 70/524/KEE.
(5)
Il-persuna responsabbli għat-tqegħid fiċ-ċirkolazzjoni tan-nicarbazin, CAS numru 330-95-0, ressqet applikazzjoni għall-awtorizzazzjoni għal għaxar snin, bħala koċċidjostatu għat-tiġieġ għas-simna, skont l-Artikolu 4 tad-Direttiva 70/524/KEE.
(6)
L-Awtorità Ewropea għas-Sikurezza tal-Ikel (“l-Awtorità”) ikkonkludiet fl-opinjoni tagħha tal-10 ta’ Marzu 2010 (3) li n-nicarbazin ma għandux effett negattiv fuq is-saħħa tal-annimali, is-saħħa tal-konsumatur jew l-ambjent u li l-addittiv huwa effettiv fil-kontroll tal-koċċidjożi fit-tiġieġ għas-simna.. Billi l-p-nitroanilina, impurità assoċjata man-nicarbazin, iwassal għal residwi possibbli ta’ din is-sustanza, l-Awtorità tirrakkomanda li l-kontenut ta’ din l-impurità jkun limitat sal-iktar livell baxx li jista’ jinkiseb.
(7)
Il-valutazzjoni turi li l-kundizzjonijiet stabbiliti fl-Artikolu 3a tad-Direttiva 70/524/KEE għall-awtorizzazzjoni mitluba huma ssodisfati. Għaldaqstant l-użu ta’ dan l-addittiv għandu jiġi awtorizzat kif speċifikat fl-Anness ta’ dan ir-Regolament. Iżda, fid-dawl tal-opinjoni tal-Awtorità, jeħtieġ li l-kontenut tal-impurità p-nitroanilina jiġi limitat. Biex il-produtturi u l-utenti jkollhom ħin jadattaw, huwa xieraq li din il-limitazzjoni tibda tapplika tliet snin wara li dan ir-Regolament isir applikabbli.
(8)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-preparazzjoni speċifikata fl-Anness, li tifforma parti mill-kategorija ta’ addittivi “koċċidjostati u sustanzi mediċinali oħra” hija awtorizzata bħala addittiv fin-nutrizzjoni tal-annimali suġġetta għall-kundizzjonijiet stipulati f’dak l-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Ottubru 2010.

Metadata:
Eurovoc Level 1 Categories: 100149
100147
100157
100156
Eurovoc Level 2 Categories: 100259
100258
100215
100250
100196
Eurovoc Level 3 Categories: 13
1277
6052
656
1268
All Eurovoc Categories: 1224
1277
1590
5451
5967
6052